Jelgavā, 2024. gada 25. jūlijā (prot. Nr.8, 2p.)

**JELGAVAS VALSTSPILSĒTAS PAŠVALDĪBAS 2024. GADA 25. JŪLIJA**

**SAISTOŠIE NOTEIKUMI NR.24-28**

**“JELGAVAS VALSTSPILSĒTAS PAŠVALDĪBAS ADMINISTRATĪVAJĀ TERITORIJĀ IETILPSTOŠĀS LIELUPES UPES DAĻAS UN DRIKSAS UPES IZMANTOŠANA”**

*Izdoti saskaņā ar Jūrlietu pārvaldes un jūras drošības likuma 48.1panta otro daļu*

1. Saistošie noteikumi nosaka kārtību, kādā Jelgavas valstspilsētas pašvaldības (turpmāk – Pašvaldība) administratīvajā teritorijā ietilpstošo Lielupes upes daļu un Driksas upi (turpmāk – upes akvatorija) izmanto satiksmei kuģošanas līdzekļi, kurus lieto komercdarbības veikšanai, kā arī nosaka kuģošanas līdzekļu satiksmes kārtību upes akvatorijā.
2. Saistošajos noteikumos lietotie termini:
	1. kuģošanas līdzekļu stāvvieta – Pašvaldībai piederoša hidrotehniska būve vai tās daļa ar nepieciešamo aprīkojumu upes krastā un ūdenī, kas apzīmēta ar navigācijas zīmi kuģošanas līdzekļu noenkurošanai un stāvēšanai;
	2. kuģošanas līdzekļu nolaišanas vieta (slips) – Pašvaldībai piederoša publiskai lietošanai paredzēta vieta, kas ir apzīmēta ar navigācijas zīmi “Atļauts kuģošanas līdzekli nolaist ūdenī un izcelt krastā”;
	3. pasažieru kuģis – kuģošanas līdzeklis, kas veic pasažieru komercpārvadājumus upes akvatorijā un ir reģistrēts Kuģu reģistrā normatīvajos aktos noteiktajā kārtībā;
	4. peldlīdzeklis – ierīce, ar kuru pārvietojas pa ūdeni (piemēram, ūdens velosipēds (katamarāns), SUP dēļi u.tml.) un kuru upes akvatorijā izmanto komerciālos nolūkos.
3. Saistošo noteikumu mērķis ir nodrošināt ilgtspējīgu un racionālu ūdens resursu izmantošanu, kontrolētu komerciālu kuģošanas līdzekļu pakalpojumu sniegšanu un drošu satiksmi Pašvaldības administratīvās teritorijas upju akvatorijā.
4. Kuģošanas līdzeklim un peldlīdzeklim, piedaloties satiksmē upes akvatorijā, jāievēro saistošajos noteikumos paredzētie kuģošanas satiksmes ierobežojumi, aizliegumi un nosacījumi kuģošanas līdzekļu stāvvietas izmantošanai.
5. Pasažieru kuģim un peldlīdzeklim kuģošanas līdzekļu stāvvietu atļauts izmantot:
	1. saņemot Pašvaldības iestādes “Pilsētsaimniecība” saskaņojumu kuģošanas līdzekļu stāvvietas izmantošanai. Saskaņojumu izsniedz uz iesniegumā norādīto laika periodu, bet ne ilgāk kā līdz kalendārā gada beigām vai līdz Kuģu reģistra izsniegtās kuģošanas līdzekļa reģistrācijas apliecībā norādītajam apliecības derīguma termiņam, ja tas iestājas šajā kalendārajā gadā;
	2. noslēdzot ar Pašvaldības iestādi "Pilsētsaimniecība" nomas līgumu par kuģošanas līdzekļu stāvvietas izmantošanu (turpmāk – nomas līgums). Nomas līgumu slēdz uz vienu sezonu termiņā no 1. aprīļa līdz 31. oktobrim, pamatojoties uz nomas tiesību izsoles rezultātiem.
6. Regulāros kravas komercpārvadājumus, kuri tiks veikti biežāk kā vienu reizi nedēļā, upes akvatorijā atļauts veikt, saskaņojot kustību grafiku ar Pašvaldības iestādi “Pilsētsaimniecība”.
7. Upes akvatorijā aizliegts veikt zemūdens niršanu ar akvalangiem vai citu autonomu elpošanas aparātu, izņemot, ja niršana saistīta ar speciālu darbu veikšanu, kas saskaņota ar Pašvaldības iestādi "Pilsētsaimniecība".
8. Upes akvatorijā vai tiešā tās tuvumā notiekošu publisku pasākumu vai ūdens sporta sacensību norises laikā Pašvaldība var ierobežot vai aizliegt kuģošanas satiksmi, informējot par satiksmes ierobežojumu vai aizliegumu vismaz 5 (piecas) darba dienas iepriekš, publicējot informāciju Pašvaldības tīmekļvietnē www.jelgava.lv.
9. Par satiksmes negadījumiem uz ūdens vai situācijām, kas var apdraudēt kuģošanas satiksmi, jāziņo, zvanot uz vienoto ārkārtas palīdzības izsaukumu numuru 112 vai 115 un papildus var zvanīt Pašvaldības iestādei “Jelgavas digitālais centrs” uz bezmaksas atbalsta tālruni 8787.
10. Transportlīdzeklis var atrasties kuģošanas līdzekļu nolaišanas vietā tikai, lai kuģošanas līdzekli nolaistu ūdenī vai izceltu krastā.
11. Atzīt par spēku zaudējušiem Jelgavas pilsētas pašvaldības 2017. gada 27. aprīļa saistošos noteikumus Nr.17-13 “Par [Jelgavas pilsētas administratīvajā teritorijā ietilpstošās Lielupes upes daļas un Driksas upes izmantošanu](https://likumi.lv/ta/id/250145-jelgavas-pilsetas-administrativas-teritorijas-labiekartosana-un-inzenierbuvju-uzturesana)” (Latvijas Vēstnesis, 2017, 97 nr., 2020, 117 nr. un 233 nr., 2021, 52 nr.).
12. Saistošo noteikumu 5.1. apakšpunkts zaudē spēku 2025. gada 1. janvārī.
13. Saistošo noteikumu 5.2. apakšpunkts stājas spēkā 2025. gada 1. janvārī.

Domes priekšsēdētājs A.Rāviņš